धीरे-धीरे मैच फिनिशर बन जाएगा यूसुफ : धोनी  
भारतीय कप्तान महेंद्र सिंह धोनी ने यूसुफ पठान की तारीफ करते हुए कहा कि अनुभव के साथ यह हरफनमौला अच्छा मैच फिनिशर बन जाएगा।
भारतीय कप्तान महेंद्र सिंह धोनी ने यूसुफ पठान की तारीफ करते हुए कहा कि अनुभव के साथ यह हरफनमौला अच्छा मैच फिनिशर बन जाएगा। पठान ने 50 गेंद में 59 रन बनाकर मंगलवार रात भारत को दक्षिण अफ्रीका के खिलाफ दो विकेट से जीत दिलाई।  धोनी ने कहा, यूसुफ ने अपना स्वाभाविक खेल दिखाया। मैं चाहता हूं कि वह आगे भी ऐसा ही खेलता रहे। अनुभव के साथ वह मैच फिनिशर बन जाएगा। उन्होंने कहा, उसने अच्छा प्रयास किया। निचले क्रम के बल्लेबाजों की तारीफ करनी होगी।  उन्होंने अपने गेंदबाजों की भी डेथ ओवरों में शानदार प्रदर्शन के लिए तारीफ की। उन्होंने कहा, सबसे कमाल की बात पावरप्ले और डेथ ओवरों में गेंदबाजी रही। मैन ऑफ द मैच पठान ने कहा कि वह अपना स्वाभाविक खेल दिखा रहे थे, जिससे दक्षिण अफ्रीकी गेंदबाजों पर दबाव बना।  उन्होंने कहा, हमारे लिए यह जीत अच्छी रही। मैं ढीली गेंदों का इंतजार कर रहा था और उन्हें अच्छी नसीहत दी। इससे गेंदबाजों पर दबाव बना। पठान ने कहा कि इस हार के बाद दक्षिण अफ्रीका बाकी मैचों में दबाव में रहेगा।  उन्होंने कहा, दक्षिण अफ्रीका पर दबाव होगा, क्योंकि वह दो मैच हार चुकी है और हमने दबाव में अच्छा खेल दिखाया है। हमने पिछले मैच में नाजुक क्षणों से वापसी की और यहां भी।